ฐานะการเงินและผลการดำเนินงาน

บริษัท พีทีที โกลบอล เคมิคอล จำกัด (มหาชน) (“บริษัทฯ”) เกิดจากการควบบริษัท
ระหว่างบริษัท ปตท. เคมิคอล จำกัด (มหาชน) (“PTTCH”) กับ บริษัทปตท.
อะโรเมติกส์และการกลั่น จำกัด (มหาชน) (“PTTAR”) โดยได้จดทะเบียนจัดตั้งบริษัทใหม่เมื่อวันที่
19 ตุลาคม 2554 จึงทำให้งบการเงินภายใต้ชื่อบริษัท พีทีที โกลบอล เคมิคอล จำกัด (มหาชน)
และบริษัทย่อย (“บริษัทฯ”) แสดงฐานะการเงินสำหรับรอบปี 2554 มีตั้งแต่วันที่ 19 ตุลาคม 2554
ถึงวันที่ 31 ธันวาคม 2554 เท่านั้น

อย่างไรก็ตามเพื่อความเข้าใจของผู้ใช้งบการเงินในเชิงเปรียบเทียบ
บริษัทฯจึงได้จัดทำรายงานข้อมูลทางการเงินรวมประหนึ่งทำใหม่ที่ยังไม่ได้ตรวจสอบ
(งบการเงินเสมือนเปรียบเทียบ) สำหรับปี 2554
เพื่อใช้ในการเปรียบเทียบกับผลประกอบการสำหรับ ปี 2555 ดังนี้

1.  งบการเงิน

    1.  สรุปรายงานการสอบบัญชี

ฐานะการเงินและผลการดำเนินงานที่นำเสนอประกอบด้วย
ผลการดำเนินงานจากงบการเงินสำหรับระยะเวลา ตั้งแต่วันที่ 1 มกราคม 2555 ถึงวันที่ 31
ธันวาคม 2555 ที่ผ่านการตรวจสอบจากบริษัท เคพีเอ็มจี ภูมิไชย สอบบัญชี จำกัด
โดยเห็นว่างบการเงินดังกล่าวเป็นรายงานทางการเงินที่มีความถูกต้องและเพียงพอต่อนักลงทุน

2.  สรุปงบการเงินรวมสำหรับระยะเวลา ตั้งแต่วันที่ 1 มกราคม 2555 ถึงวันที่ 31 ธันวาคม
    2555

[] [] [] []

[]

[]

[]

2.  คำอธิบายและการวิเคราะห์ฐานะการเงินและผลการดำเนินงาน

    1.  บทสรุปผู้บริหาร

ในปี 2555 บริษัทฯและบริษัทย่อยมีกำไรสุทธิ 34,001 ล้านบาทปรับตัวเพิ่มขึ้นร้อยละ 13 จากปี
2554 และ มีกำไรต่อหุ้นเท่ากับ 7.5 บาทต่อหุ้น โดยสรุปผลการดำเนินงานของบริษัทฯ
และบริษัทย่อยได้ดังนี้

ตารางสรุปผลการดำเนินงานของบริษัทฯ และบริษัทย่อย

  -------------------------------- ------------ ------------ -------------
  (หน่วย : ล้านบาท)                  2555         2554         % +/(-)

  รายได้จากการขาย                   562,811      500,305      12%

  EBITDA                           55,879       54,423       3%

  กำไรสุทธิ                          34,001       30,033       13%

  Adjusted EBITDA                  55,045       48,920       13%

                                                             

  กำไรสุทธิ (บาท/หุ้น)                 7.54         6.66         13%

  อัตราจ่ายเงินปันผล (บาท/หุ้น)          3.40**       2.98         14%
  -------------------------------- ------------ ------------ -------------

หมายเหตุ: * Adjusted EBITDA คือ EBITDA ที่ไม่รวมผลกระทบจากมูลค่าสต๊อกน้ำมัน (ไม่รวม
Inventory และ NRV) และ ไม่รวมผลกระทบของ Commodity Hedging

** ที่ประชุมคณะกรรมการบริษัท พีทีที โกลบอล เคมิคอล จำกัด (มหาชน) ครั้งที่ 2/2556
เมื่อวันที่ 15 กุมภาพันธ์ 2556 ได้มีมติเห็นชอบให้เสนอที่ประชุมสามัญผู้ถือหุ้นประจำปี 2556
เพื่อพิจารณาอนุมัติจ่ายเงินปันผลสำหรับผลการดำเนินงานปี 2555 ของบริษัทฯ ในอัตราหุ้นละ 3.40
บาท คิดเป็นสัดส่วนประมาณร้อยละ 45 ของกำไรสุทธิ ทั้งนี้ เมื่อวันที่ 19 กันยายน 2555 บริษัทฯ
ได้จ่ายเงินปันผลระหว่างกาลไปแล้วในอัตราหุ้นละ 0.95 บาท
และจะจ่ายเงินปันผลงวดสุดท้ายในอัตราหุ้นละ 2.45 บาท
สิทธิในการรับเงินปันผลดังกล่าวยังมีความไม่แน่นอนจนกว่าจะได้รับการอนุมัติจากที่ประชุมสามัญผู้ถือหุ้นประจำปี
2556

ผลการดำเนินงานในปี 2555 ของบริษัทฯ ปรับตัวดีขึ้นเมื่อเทียบกับปี 2554
โดยมีปัจจัยบวกจากปริมาณการผลิตและขายที่เพิ่มขึ้นโดยรวม
เช่นอัตราการใช้กำลังการผลิตของโอเลฟินส์ปี 2555 อยู่ที่ร้อยละ 88 เพิ่มขึ้นจากปี 2554 ที่ร้อยละ
80 เนื่องจากบริษัทฯ
ได้รับก๊าซธรรมชาติซึ่งใช้เป็นวัตถุดิบมากขึ้นและอัตราการใช้กำลังการผลิตของผลิตภัณฑ์ MEG
ที่เพิ่มขึ้นเป็นร้อยละ 88 จากร้อยละ 65 ในปี 2554 ประกอบกับปัจจัยทางด้านราคา ทั้งนี้ในปี
2555 ราคาน้ำมันดิบดูไบเฉลี่ย อยู่ที่ 109 เหรียญสหรัฐฯ/บาร์เรล เพิ่มขึ้นจากปี 2554 ที่ร้อยละ 3
ในขณะที่ส่วนต่างราคาผลิตภัณฑ์กับวัตถุดิบของผลิตภัณฑ์ปิโตรเลียมหลักลดลงเล็กน้อย ทำให้ปี 2555
บริษัทฯ มี Market GRM อยู่ที่ 4.7 เหรียญสหรัฐฯ/บาร์เรล ลดลงจากปีก่อนที่ 4.9
เหรียญสหรัฐฯ/บาร์เรล ซึ่งส่วนหนึ่งมาจากการนำเอาคอนเดนเสทเรสิดิวเข้ามากลั่นมากขึ้น
ในกลุ่มผลิตภัณฑ์อะโรเมติกส์ Market P2F อยู่ที่ 257 เหรียญสหรัฐฯ/ตัน เพิ่มขึ้นร้อย

ละ 42 จากปีก่อนหน้า ซึ่งมีสาเหตุมาจากส่วนต่างราคาเบนซีนกับวัตถุดิบเพิ่มขึ้นอย่างมีนัยสำคัญ
ในกลุ่มผลิตภัณฑ์โอเลฟินส์และผลิตภัณฑ์ต่อเนื่อง ราคาผลิตภัณฑ์ HDPE และ LLDPE
ปรับตัวขึ้นเล็กน้อย ในขณะที่ราคาผลิตภัณฑ์ LDPE ปรับตัวลดลงอย่างมีนัยสำคัญ
อย่างไรก็ตามด้วยปริมาณขายที่เพิ่มขึ้น กลุ่มธุรกิจนี้จึงมีผลประกอบการที่ดีขึ้น แม้ว่าในเดือนสิงหาคม
2555 ได้มีการปรับสูตรราคาก๊าซธรรมชาติให้กับปตท. ก็ตาม นอกจากนี้ ในปี 2555 บริษัทฯ
ได้ดำเนินการตามแผนกลยุทธ์ที่จะมุ่งสู่ความเป็นเลิศด้วย Excellence Program ต่างๆ
เช่นการเพิ่มประสิทธิภาพทางการผลิต การผลิตผลิตภัณฑ์ Polymer หลาย Grade
ที่เหมาะกับความต้องการของลูกค้า เพิ่มส่วนแบ่งการตลาดในประเทศ และ การสร้าง synergy
value หลังการควบกิจการ ส่งผลให้ Adjusted EBITDA ของบริษัทฯ ปรับตัวดีขึ้นร้อยละ 13
เมื่อเทียบกับปี 2554

ภาพรวมอุตสาหกรรม

สถานการณ์ตลาดน้ำมัน

[]

[]

ราคาน้ำมันดิบในปี 2555 มีความผันผวนมากในครึ่งแรกของปีและเคลื่อนไหวในกรอบแคบๆ
ในครึ่งปีหลัง โดยราคาน้ำมันดิบดูไบเฉลี่ยอยู่ที่ 109 เหรียญสหรัฐฯ/บาร์เรล เพิ่มขึ้นจากปี 2554 ที่
106 เหรียญสหรัฐฯ/บาร์เรล เพิ่มขึ้นร้อยละ 3
ซึ่งเป็นผลมาจากปัญหาข้อพิพาทในตะวันออกกลางและมาตรการกระตุ้นเศรษฐกิจของธนาคารกลางสหรัฐฯ
(มาตรการ QE-3 และ QE-4)
ทำให้มีเม็ดเงินเข้ามาเก็งกำไรในสินทรัพย์เสี่ยงซึ่งรวมถึงน้ำมันมากขึ้น อย่างไรก็ตามในระหว่างปี
ราคาน้ำมันดิบก็ได้รับปัจจัยในทางลบด้วยเช่นกัน เช่นปัญหาหนี้สาธารณะในกลุ่มประเทศยูโรโซน
ความไม่ชัดเจนของการฟื้นตัวของเศรษฐกิจของสหรัฐฯ และการขยายตัวที่ลดลงของเศรษฐกิจจีน
นอกจากนี้ ยังมีผลจากกำลังการผลิตที่กลับมาจากประเทศที่เคยมีปัญหาทางการเมือง เช่น ลิเบีย
อิรัก และ ซูดานใต้ อีกทั้งการค้นพบแหล่งน้ำมันใหม่ๆ
ในทวีปอเมริกาเหนือก็มีส่วนทำให้ราคาน้ำมันดิบปรับตัวลดลงด้วยเช่นกัน

ราคาและส่วนต่างราคาผลิตภัณฑ์ปิโตรเลียมในปี 2555 มีความผันผวนสูงเช่นเดียวกับราคาน้ำมันดิบ
อันมีสาเหตุมาจากหลายปัจจัยได้แก่ความต้องการผลิตภัณฑ์ตามฤดูกาล
การหยุดเดินเครื่องของโรงกลั่นในหลายประเทศ โดยส่วนต่างราคาน้ำมันอากาศยานกับน้ำมันดิบดูไบ
เฉลี่ยอยู่ที่ 18 เหรียญสหรัฐฯ/บาร์เรล ปรับตัวลดลงจากปี 2554 1 เหรียญสหรัฐฯ/บาร์เรล

ซึ่งเป็นผลมาจากความต้องการที่ลดลงจากกลุ่มประเทศ OECD จากสภาวะเศรษฐกิจโลกที่ยังไม่ฟื้นตัว
และสภาพอากาศในช่วงต้นปีที่หนาวเย็นน้อยกว่าที่คาดการณ์ ส่วนต่างราคาน้ำมันดีเซลกับน้ำมันดิบดูไบ
เฉลี่ยอยู่ที่ 17 เหรียญสหรัฐฯ/บาร์เรล ปรับตัวลดลงจากปี 2554 1 เหรียญสหรัฐฯ/บาร์เรล
ซึ่งเป็นไปตามสภาวะเศรษฐกิจโลกโดยเฉพาะในภูมิภาคยุโรปที่มีความต้องการใช้ลดลง
และส่วนต่างราคาน้ำมันเตากับน้ำมันดิบดูไบ เฉลี่ยอยู่ที่ลบ 4 เหรียญสหรัฐฯ /บาร์เรล
ปรับตัวเพิ่มขึ้นจากปี 2554 2 เหรียญสหรัฐฯ/บาร์เรล
เนื่องจากมีความต้องการใช้น้ำมันเตาจากญี่ปุ่นเพื่อผลิตกระแสไฟฟ้า
ทดแทนโรงไฟฟ้านิวเคลียร์ที่ต้องปิดตัวลงจากเหตุแผ่นดินไหวเมื่อปี 2554
อย่างไรก็ตามในด้านอุปสงค์ได้รับแรงหนุนจากอุปทานที่หายไปจากการหยุดเดินเครื่องจาก
เหตุเพลิงไหม้ที่โรงกลั่นในสหรัฐฯ และโรงกลั่นในเวเนซูเอล่า

สถานการณ์ตลาดอะโรเมติกส์

[]

[]

ในปี 2555 ผลิตภัณฑ์พาราไซลีนปรับตัวลดลงจากปี 2554 มาอยู่ที่ 1,484 เหรียญสหรัฐฯ/ตัน
ขณะที่ส่วนต่างราคาพาราไซลีนกับคอนเดนเสทซึ่งเป็นวัตถุดิบหลักของบริษัทฯ ในปี 2555 อยู่ที่ 538
เหรียญสหรัฐฯ /ตัน ปรับลดลงจาก 615 เหรียญสหรัฐฯ/ตันหรือลดลงร้อยละ 13 ในปีที่ผ่านมา
เนื่องจากผู้ผลิตผลิตภัณฑ์ขั้นปลายจากอุตสาหกรรมการผลิตเส้นใย Polyester และ PET
มีความต้องการขยายตัวลดลง อย่างไรก็ตาม ในช่วงปลายปี 2555
มีความต้องการผลิตภัณฑ์พาราไซลีนเพิ่มขึ้นจากการเกิดขึ้นใหม่ของโรง PTA ในจีน
ประกอบกับมีการหยุดการผลิตของโรงกลั่นใน สหรัฐอเมริกา ยุโรป และ เอเชียตะวันออก
ทำให้วัตถุดิบนำเข้าผลิตผลิตภัณฑ์พาราไซลีนลดลง
ซึ่งส่งผลให้ราคาและส่วนต่างราคาและวัตถุดิบของผลิตภัณฑ์พาราไซลีนปรับเพิ่มขึ้นมากในช่วงปลายปี
ในขณะที่ในปี 2555 ราคาเบนซีนเฉลี่ยอยู่ที่ 1,207 เหรียญสหรัฐฯ ต่อตัน ขณะที่ส่วนต่าง

ราคาเบนซีนกับคอนเดนเสท ในปี 2555 อยู่ที่ 261 เหรียญสหรัฐฯ/ตัน ปรับเพิ่มขึ้น 101
เหรียญสหรัฐฯ/ตันจากปี 2554 หรือเพิ่มขึ้นร้อยละ 63 โดยครึ่งแรกของปี 2555
ส่วนต่างราคาเบนซีนกับคอนเดนเสทอยู่ที่ 180 เหรียญสหรัฐฯ/ตัน
และปรับตัวสูงขึ้นในครึ่งหลังของปีเนื่องจากภาวะอุปทานของเบนซีนที่ตึงตัวขึ้นจากปัญหาการขาดแคลนวัตถุดิบในการผลิตเบนซีนอันได้แก่
reformate และ pyrolysis gasoline ซึ่งทำให้ส่วนต่างราคาเบนซีนกับ
คอนเดนเสทปรับตัวขึ้นสูงสุดในเดือนธันวาคม 2555 มาอยู่ที่ 541 เหรียญสหรัฐฯ/ตัน

สถานการณ์ตลาดโอเลฟินส์และผลิตภัณฑ์ต่อเนื่อง

สถานการณ์ตลาดเอทิลีน

[]

ราคาเอทิลีนสำหรับปี 2555 เฉลี่ยอยู่ที่ 1,230 เหรียญสหรัฐต่อตัน เพิ่มขึ้นจากปีก่อน 43
เหรียญสหรัฐต่อตัน หรือเพิ่มขึ้นร้อยละ 4 โดยในปี 2555
ราคาเอทิลีนค่อนข้างผันผวนจากปัจจัยบวกของราคาน้ำมันดิบและแนฟทาที่

ปรับตัวสูงขึ้นในไตรมาสแรกก่อนปรับตัวลดลงอย่างมากในไตรมาส 2 และเริ่มทรงตัวในครึ่งปีหลัง
อันเป็นผลมาจากเหตุการณ์ความไม่สงบในประเทศในตะวันออกกลางและการบังคับใช้มาตรการคว่ำบาตรอิหร่านที่ยังคงมีอยู่
ประกอบกับตลาดเอทิลีนที่ค่อนข้างตึงตัวเป็นบางช่วง
จากการหยุดซ่อมบำรุงประจำปีและการลดกำลังการผลิตตามแผนงานรวมถึงปัญหาทางด้านการผลิตของโรงโอเลฟินส์ในภูมิภาคเอเชียโดยเฉพาะประเทศจีน
อย่างไรก็ตามในระหว่างปีได้มีปัจจัยลบที่เข้ามากดดันให้ราคาเอทิลีนในตลาดปรับตัวลดลงจากความไม่แน่นอนของสภาวะเศรษฐกิจโลก
ทำให้ผู้ผลิตบริหารสินค้าคงคลังให้เพียงพอสำหรับทำการผลิตตามแผนเท่านั้น
นอกจากนี้ยังได้รับปัจจัยลบจากการที่มีโรงโอเลฟินส์แห่งใหม่ในจีน 2 โรงของบริษัท Daqing
Petrochemical และ Fushun Petrochemical กำลังการผลิตรวม 1.4
ล้านตันต่อปีซึ่งเริ่มทำการผลิตได้ในช่วงครึ่งหลังของปีอีกด้วย

สถานการณ์ตลาดเม็ดพลาสติกและ MEG

[]ราคาเม็ดพลาสติก HDPE (SEA) สำหรับปี 2555 เฉลี่ยอยู่ที่ 1,380 เหรียญสหรัฐต่อตัน
ปรับตัวเพิ่มขึ้นจากปีก่อน 7 เหรียญสหรัฐต่อตัน หรือเพิ่มขึ้นร้อยละ 0.5 โดยในปี 2555
ราคาโพลิเมอร์ปรับตัวเพิ่มขึ้นในทิศทางเดียวกับราคาน้ำมันดิบ
ในขณะที่ภาวะการซื้อขายชะลอตัวจากความไม่แน่นอนในสภาพเศรษฐกิจและความกังวลต่อปัญหาหน้าผาทางการเงิน
(Fiscal cliff) รวมทั้งปัญหาหนี้สาธารณะเรื้อรังของกรีซที่ขยายตัวไปยังสเปน อิตาลี
และฝรั่งเศส ทำให้ผู้ผลิตดำเนินการบริหารจัดการสินค้าคงคลังให้อยู่ในระดับต่ำ

[]

โดยส่วนต่างระหว่างราคา HDPE และแนฟทาเฉลี่ยอยู่ที่ 436 เหรียญสหรัฐต่อตัน เพิ่มขึ้นจากปีก่อน
2 เหรียญสหรัฐต่อตัน หรือเพิ่มขึ้นร้อยละ 0.5

ราคาเม็ดพลาสติก LLDPE สำหรับปี 2555 เฉลี่ยอยู่ที่ 1,354 เหรียญสหรัฐต่อตัน เพิ่มขึ้นจากปีก่อน
15 เหรียญสหรัฐต่อตัน หรือเพิ่มขึ้นร้อยละ 1 และมีส่วนต่างระหว่างราคา LLDPE
และแนฟทาเฉลี่ยอยู่ที่ 411 เหรียญสหรัฐต่อตัน เพิ่มขึ้นจากช่วงเดียวกันของปีก่อน 10
เหรียญสหรัฐต่อตัน ในขณะที่ราคาเม็ดพลาสติก LDPE สำหรับปี 2555
ลดลงจากช่วงเดียวกันของปีก่อน โดยมีราคาเฉลี่ยอยู่ที่ 1,362 เหรียญสหรัฐต่อตัน ลดลง 240
เหรียญสหรัฐต่อตัน หรือลดลงร้อยละ 15 โดยมีส่วนต่างระหว่างราคา LDPE และแนฟทาเฉลี่ยอยู่ที่
419 เหรียญสหรัฐต่อตัน ลดลง 245 เหรียญสหรัฐต่อตัน เนื่องจากผลิตภัณฑ์ของ LDPE
เป็นวัตถุดิบของผลิตภัณฑ์ที่มีตลาดหลักคือตลาดยุโรปและสหรัฐอเมริกาซึ่งกำลังประสบปัญหาทางเศรษฐกิจ
ประกอบกับผู้ผลิตในตะวันออกกลางที่เคยส่ง LDPE
ให้กับตลาดยุโรปก็ต้องหันมาส่งออกมายังเอเชียแทน
ทำให้อุปทานของผลิตภัณฑ์มีมากเกินความต้องการในเอเชียและส่งผลให้ราคาปรับตัวลดลงด้วยเช่นกัน

[]

ราคา MEG (SEA) สำหรับปี 2555 เฉลี่ยอยู่ที่ 1,179 เหรียญสหรัฐต่อตัน ปรับตัวลดลงจากปีก่อน
135 เหรียญสหรัฐต่อตัน หรือลดลงร้อยละ 10 เนื่องจากสภาพเศรษฐกิจที่ยังไม่แน่นอน
ราคาน้ำมันดิบที่ยังคงผันผวน และอุปสงค์ของผลิตภัณฑ์ MEG ที่ลดลง
ซึ่งมีความสัมพันธ์โดยตรงกับความต้องการของผลิตภัณฑ์โพลีเอสเตอร์ซึ่งอยู่ในภาวะซบเซาอย่างต่อเนื่อง
ส่งผลให้ราคา MEG
ถูกกดดันแม้ว่าในบางช่วงตลาดจะประสบปัญหาอุปทานขาดแคลนแต่ไม่ได้ส่งผลให้ราคา MEG
เพิ่มขึ้นมากนัก นอกจากนั้นราคาเอทิลีนซึ่งเป็นวัตถุดิบหลักของ MEG
ปรับตัวเพิ่มขึ้นตามราคาน้ำมันดิบซึ่งส่งผลให้ส่วนต่างระหว่าง MEG และเอทิลีนลดลงมากถึงร้อยละ
30 จากปีก่อน

ผลการดำเนินงานตามกลุ่มผลิตภัณฑ์

กลุ่มผลิตภัณฑ์ปิโตรเลียมและสาธารณูปการ

[]

ในปี 2555 บริษัทฯ มีวัตถุดิบนำเข้ากลั่น 197 KBD เพิ่มขึ้น 35 KBD จากปี 2554
หรือเพิ่มขึ้นร้อยละ 22 ซึ่งประกอบไปด้วย น้ำมันดิบนำเข้ากลั่น 146 KBD เพิ่มขึ้น 15 KBD จากปี
2554 หรือเพิ่มขึ้นร้อยละ 12 และคอนเดนเสทเรสิดิวและวัตถุดิบอื่นที่นำเข้ากลั่น 51 KBD
ซึ่งเพิ่มขึ้น 20 KBD จากปี 2554 หรือร้อยละ 63
ซึ่งมีเหตุผลหลักมาจากการที่โรงอะโรเมติกส์ส่งคอนเดนเสทเรสิดิวมากลั่นที่โรงกลั่นน้ำมันมากขึ้นจากการสิ้นสุดสัญญาขายคอนเดนเสทเรสิดิวให้
ปตท. ตั้งแต่วันที่ 31 มกราคม 2555

ในขณะที่อัตรากำลังการผลิตเฉลี่ยของหน่วย CDU อยู่ที่ร้อยละ 100 เพิ่มขึ้นจากปี 2554 ที่ร้อยละ
90 ซึ่งมีการหยุดซ่อมบำรุงเป็นเวลา 47 วัน ในไตรมาส 1/2554

[]

[]

ผลการดำเนินงานธุรกิจโรงกลั่นน้ำมันในปี 2555 ปรับตัวดีขึ้นกว่าปีก่อนหน้า เนื่องจากในปี 2555
โรงกลั่นน้ำมันเดินเครื่องเต็มกำลังตลอดปีแม้ว่ากำไรขั้นต้นจากการผลิตตามราคาตลาด (Market
GRM) ปรับตัวลดลงอยู่ที่ 4.7 เหรียญสหรัฐฯ/บาร์เรล ซึ่งลดลงจากปี 2554 ที่ 4.9
เหรียญสหรัฐฯ/บาร์เรล ทั้งนี้เนื่องจากส่วนต่างราคาของผลิตภัณฑ์ Middle Distillates
และน้ำมันดิบดูไบ ปรับตัวลดลงจากปีก่อนหน้า โดยส่วนต่างราคา ส่วนต่างราคา Jet-Dubai ในปี
2555 อยู่ที่ 18 เหรียญสหรัฐฯ/บาร์เรล ลดลง 1 เหรียญสหรัฐฯ/บาร์เรลจากปี 2554
หรือคิดเป็นลดลงร้อยละ 5 และ Diesel-Dubai ในปี 2555 อยู่ที่ 17 เหรียญสหรัฐฯ/บาร์เรล
ลดลง 1 เหรียญสหรัฐฯ/บาร์เรลจากปี 2554 หรือคิดเป็นลดลงร้อยละ 6

ในปี 2555 ธุรกิจโรงกลั่นน้ำมันมีผลขาดทุนจากสต็อกน้ำมันสุทธิ NRV เล็กน้อยอยู่ที่ 0.3
เหรียญสหรัฐฯ/บาร์เรล หรือคิดเป็นขาดทุน 680 ล้านบาท เนื่องจากราคาน้ำมันปลายปี 2554
ต่อเนื่องมาถึงปี 2555 เคลื่อนไหวในกรอบแคบๆ เมื่อเทียบกับปี 2554 ที่มีกำไรจากสต๊อกน้ำมันสุทธิ
NRV 2.5 เหรียญสหรัฐฯ/บาร์เรล หรือคิดเป็น 4,613 ล้านบาท

นอกจากนี้ ในปี 2555 บริษัทฯ ยังมีกำไรจากการบริหารความเสี่ยงผลิตภัณฑ์ (Commodity
Hedging) คิดเป็น 0.4 เหรียญสหรัฐฯ/บาร์เรล ทำให้มีกำไรขั้นต้นจากการผลิตทางบัญชี
(Accounting GRM) เท่ากับ 4.8 เหรียญสหรัฐฯ/บาร์เรล ลดลงจากปี 2554 ที่ 6.7
เหรียญสหรัฐฯ/บาร์เรล

กลุ่มผลิตภัณฑ์อะโรเมติกส์

[]

ในปี 2555 โรงอะโรเมติกส์ทั้งสองโรงมีวัตถุดิบนำเข้าผลิตสุทธิทั้งสิ้น 5.91 ล้านตัน เพิ่มขึ้นร้อยละ
3 จากปี 2554 ในขณะที่ปริมาณผลิตของผลิตภัณฑ์ BTX ลดลง ร้อยละ 2
เนื่องมาจากการเปลี่ยนแหล่งคอนเดนเสทบางส่วนซึ่งใช้เป็นวัตถุดิบหลักในการผลิตโดยเป็นการนำเข้าจากนอกประเทศซึ่งมีราคาที่ถูกกว่าและให้
margin ที่สูงกว่าถึงแม้ว่า Yield จะลดลง โดยรวมปี 2555 BTX Yield อยู่ที่ร้อยละ 37
ลดลงจาก BTX Yield ในปี 2554 อยู่ที่ร้อยละ 39 อัตราการผลิตสารอะโรเมติกส์ (BTX
Utilization) ในปี 2555 อยู่ที่ร้อยละ 86 ลดลงจากปี 2554 ที่ร้อยละ 88
เนื่องจากมีการหยุดการผลิตเพื่อซ่อมแซมในปี 2555 รวม 36 วัน

[]

[]

ผลการดำเนินงานของกลุ่มธุรกิจอะโรเมติกส์โดยรวมดีขึ้นในปี 2555 เมื่อเปรียบเทียบกับปี 2554
เนื่องมาจากราคาส่วนต่างผลิตภัณฑ์เบนซินกับคอนเดนเสทที่สูงขึ้นเป็นสำคัญซึ่งเฉลี่ยอยู่ที่ 261
เหรียญสหรัฐฯ/ตัน เพิ่มขึ้น 101

เหรียญสหรัฐฯ/ตัน หรือคิดเป็นเพิ่มขึ้นร้อยละ 63 แม้ว่าส่วนต่างราคาพาราไซลีนกับคอนเดนเสท
ในตลาดโลกจะปรับตัวลดลงประมาณร้อยละ 13 เมื่อเทียบกับปี 2554 แต่บริษัทฯ
ได้ดำเนินการจัดหาแหล่งคอนเดนเสทนำเข้าใหม่ๆ เพิ่มขึ้นซึ่งมีราคาถูกกว่า
ประกอบกับราคาคอนเดนเสทในประเทศใช้สูตรราคาอิงกับราคาน้ำมันดิบ Brent เป็นหลัก
ทำให้ราคาคอนเดนเสทของบริษัทฯ มีราคาที่ถูกกว่าคอนเดนเสทในตลาดค่อนข้างมาก จึงทำให้
Market P2F ของผลิตภัณฑ์ BTX เพิ่มขึ้นเป็น 257 เหรียญสหรัฐฯ/ตัน จาก 181
เหรียญสหรัฐฯ/ตันในปี 2554 ถึงแม้ว่าในปี 2555 บริษัทฯ
จะมีปริมาณการขายผลิตภัณฑ์อะโรเมติกส์ลดลงก็ตาม โดยในปี 2555 บริษัทฯ
ขายผลิตภัณฑ์อะโรเมติกส์รวมได้ 3.26 ล้านตัน ลดลงจากปี 2554 ที่ 4.28
ล้านตันหรือลดลงร้อยละ 24 ตามอัตราการใช้กำลังการผลิตที่ลดลง

กลุ่มผลิตภัณฑ์โอเลฟินส์และกลุ่มธุรกิจผลิตภัณฑ์ต่อเนื่อง

[]

หมายเหตุ : 1.ปริมาณขายผลิตภัณฑ์โอเลฟินส์เป็นปริมาณขายสุทธิให้กับลูกค้าภายนอก

2.คิดอัตราการใช้กำลังการผลิตที่ 395 KTA

ในปี 2555 ผลประกอบการของกลุ่มผลิตภัณฑ์โอเลฟินส์และผลิตภัณฑ์ต่อเนื่องดีขึ้นเมื่อเทียบกับปี 2554
ซึ่งมีสาเหตุหลักมาจากปริมาณการผลิตและขายที่เพิ่มขึ้น
โดยมีอัตราการใช้กำลังการผลิตของทุกผลิตภัณฑ์เพิ่มขึ้น
อัตราการใช้กำลังการผลิตรวมของโพลีเอทิลีนที่ร้อยละ 96 เพิ่มขึ้นจากปี 2554 ที่ร้อยละ 80
ในขณะที่ราคา HDPE เฉลี่ยอยู่ที่ 1,380 เหรียญสหรัฐฯ/ตัน เพิ่มขึ้น 7 เหรียญสหรัฐฯ/ตัน จากปี
2554 หรือเพิ่มขึ้นร้อยละ 0.5

[]Adjusted EBITDA margin (ไม่รวมผลกระทบของ Stock loss และ NRV และ
ไม่รวมผลกระทบของ Commodity Hedging) ของกลุ่มผลิตภัณฑ์
โอเลฟินส์และผลิตภัณฑ์ต่อเนื่องอยู่ที่ร้อยละ 27 ในปี 2555 ซึ่งลดลงเล็กน้อยจากปี 2554 ที่ร้อยละ
28 เนื่องจากราคาผลิตภัณฑ์ LDPE ที่ปรับตัวลดลง ทั้งนี้
รวมผลกระทบจากการปรับสูตรราคาเนื่องจากมีการปรับสูตรราคาก๊าซที่บริษัทฯ
รับจากปตท.ในไตรมาสที่ 3/2555

ทั้งนี้ตั้งแต่วันที่ 1 สิงหาคม 2555 บริษัทฯ
มีการปรับสูตรราคาซื้อขายวัตถุดิบปิโตรเคมีจากก๊าซธรรมชาติ ระหว่างบริษัทฯ และ บริษัท ปตท.
จำกัด (มหาชน) (“ปตท.”) ตามที่บริษัทฯ ได้แจ้งตลาดหลักทรัพย์แห่งประเทศไทยไปแล้วนั้น
โดยการปรับสูตรราคาซื้อขายดังกล่าวมีผลให้ราคาวัตถุดิบปิโตรเคมีเพิ่มขึ้นประมาณ 40
เหรียญสหรัฐฯ/ตัน หรือเพิ่มขึ้นประมาณร้อยละ 8 อย่างไรก็ตาม บริษัทฯ
สามารถปรับราคาขายเม็ดพลาสติกกับผู้ซื้อในบางส่วนเพื่อส่งผ่านราคาต้นทุนวัตถุดิบที่มีการปรับขึ้นเช่นกัน

กลุ่มผลิตภัณฑ์โอเลฟินส์

[]

อัตราการใช้กำลังการผลิตของกลุ่มผลิตภัณฑ์โอเลฟินส์ในปี 2555 อยู่ที่ร้อยละ 88 เพิ่มขึ้นจากปี
2554 ที่ร้อยละ 80 ซึ่งมีสาเหตุหลักมาจากปริมาณของก๊าซจากปตท.ที่ส่งให้โรงโอเลฟินส์ของบริษัทฯ
เพิ่มขึ้น ทำให้บริษัทฯ สามารถผลิต

โอเลฟินส์ได้มากขึ้น โดยโรงแยกก๊าซหน่วยที่ 6 เริ่มผลิตเชิงพาณิชย์ในไตรมาส 1/2554
ทำให้ไม่สามารถส่งก๊าซให้บริษัทฯ
ได้อย่างเต็มที่ในช่วงแรกแต่ในครึ่งปีหลังสามารถส่งวัตถุดิบก๊าซได้เต็มที่มากขึ้น
นอกจากนั้นในไตรมาส 4/2554 ยังมีผลกระทบจากเหตุการณ์น้ำท่วมในประเทศไทย
ทำให้การใช้ไฟฟ้าและความต้องการของก๊าซทั้งหมดลดลง
และเป็นสาเหตุให้ปริมาณก๊าซที่ผ่านโรงแยกก๊าซลดลงเช่นกัน
จากเหตุผลดังกล่าวทำให้อัตราการใช้กำลังการผลิตเพิ่มขึ้นในปี 2555
โดยมีปริมาณการวัตถุดิบนำเข้าผลิตรวม 3.57 ล้านตัน โดยมีสัดส่วนก๊าซธรรมชาติคิดเป็นร้อยละ 87
และแนฟทาร้อยละ 13 ทั้งนี้ ในปี 2555 โรง Cracker ของบริษัทฯ มีการหยุดผลิตของโรง
I-4/2 รวม 46 วัน โรง I-4/1 รวม 26 วัน และ โรง PTTPE Cracker 13 วัน

กลุ่มธุรกิจผลิตภัณฑ์โพลิเมอร์

ผลประกอบการของกลุ่มโพลิเมอร์ในปี 2555 โดยรวมดีขึ้นเมื่อเทียบกับปีก่อนหน้า
โดยมีสาเหตุหลักมาจากปริมาณการผลิตและขายที่เพิ่มขึ้นในทุกผลิตภัณฑ์ แม้ว่าราคาของ LDPE
จะปรับตัวลดลง โดยผลการดำเนินงานของผลิตภัณฑ์หลักมีดังนี้

ผลการดำเนินงานของผลิตภัณฑ์ HDPE

อัตราการใช้กำลังการผลิตรวมของโรง HDPE ทั้ง 3 โรงอยู่ที่ร้อยละ 99 เพิ่มขึ้นจากปี 2554
ที่ร้อยละ 95 ซึ่งในปี 2555 มีการหยุดผลิตของโรง HDPE I-1 รวม 15 วันเพื่อทำความสะอาด,
โรง BPE1 30 วันตามแผนการซ่อมบำรุง และ โรง BPE2 26 วันเพื่อทำความสะอาด
ซึ่งการหยุดผลิตดังกล่าวเป็นการหยุดผลิตตามแผนงานซึ่งบริษัทฯ
สามารถจัดการและควบคุมปริมาณการผลิตให้มีประสิทธิภาพและเป็นไปตามเป้าหมายได้ในปี 2555

ในด้านผลการดำเนินงานของผลิตภัณฑ์ HDPE ในปี2555 โดยรวมเมื่อเทียบกับปี 2554
ดีขึ้นเนื่องจากทั้งปริมาณและราคาปรับตัวสูงขึ้น โดยปริมาณการขายในปี 2555 เพิ่มขึ้นร้อยละ 3
ในขณะที่ราคา HDPE ในปี 2555 เฉลี่ยอยู่ที่ 1,380 เหรียญสหรัฐฯ/ตัน เพิ่มขึ้นร้อยละ 0.5
จากปีก่อนหน้าถึงแม้ว่าราคา HDPE
จะผันผวนตามราคาน้ำมันดิบโดยราคาลงไปต่ำสุดในเดือนมิถุนายนแต่ราคาก็ได้ปรับตัวขึ้นอย่างต่อเนื่องในครึ่งหลังของปี
2555 และจากทั้งปริมาณและราคาที่เพิ่มขึ้นเป็นผลให้รายได้จากการขายผลิตภัณฑ์ HDPE ดีขึ้นร้อยละ
6

ผลการดำเนินงานของผลิตภัณฑ์ LLDPE

อัตราการใช้กำลังการผลิตในปี 2555 ของโรง LLDPE อยู่ที่ร้อยละ 100 เพิ่มขึ้นจากปี 2554
ที่ร้อยละ 89 เนื่องจากในปี 2555 บริษัทฯ สามารถเดินเครื่องได้เต็มกำลังการผลิต

ผลการดำเนินงานของผลิตภัณฑ์ LLDPE ดีขึ้น โดยในปี 2555 เมื่อเปรียบเทียบกับปี 2554
รายได้จากการขายผลิตภัณฑ์ LLDPE เพิ่มขึ้นร้อยละ 18
ซึ่งมีสาเหตุหลักเนื่องมาจากทั้งปริมาณขายที่เพิ่มขึ้นร้อยละ 18 และราคาเพิ่มขึ้นเป็น 1,354
เหรียญสหรัฐฯ/ตัน ซึ่งปรับตัวเพิ่มขึ้นร้อยละ 1 จากปี 2554

ผลการดำเนินงานของผลิตภัณฑ์ LDPE

อัตราการใช้กำลังการผลิตของโรง LDPE อยู่ที่ร้อยละ 88 เพิ่มขึ้นจากปี 2554
ซึ่งมีอัตราใช้กำลังการผลิตที่ร้อยละ 56 เนื่องจากในปี 2555 โรง LDPE
มีการหยุดเดินเครื่องทั้งตามแผนและหยุดเพื่อปรับปรุงอุปกรณ์รวม 78 วัน ในขณะที่ปี 2554
เป็นปีที่โรง LDPE พึ่งเริ่มดำเนินงานเชิงพาณิชย์จึงยังไม่สามารถเดินเครื่องได้อย่างสม่ำเสมอ

ผลการดำเนินงานของ LDPE ในปี 2555 ดีขึ้นเมื่อเทียบกับปี 2554
ตามเหตุผลที่กล่าวแล้วข้างต้นประกอบกับประสิทธิภาพทางการผลิตที่ดีขึ้นทำให้ปริมาณการผลิตและขายเพิ่มขึ้น
แม้ว่าราคา LDPE จะลดลงก็ตาม โดยปริมาณขายเพิ่มขึ้น สูงถึงร้อยละ 72 ถึงแม้ว่าราคาเฉลี่ยในปี
2555 จะอยู่ที่เท่ากับ 1,362 เหรียญสหรัฐฯ/ตัน ซึ่งปรับตัวลดลงจากปี 2554 ที่ 1,602
เหรียญสหรัฐฯ/ตัน หรือลดลงร้อยละ 15 อย่างไรก็ตามเมื่อเทียบรายได้จากการขายปี 2555
มีรายได้จากการขายผลิตภัณฑ์ LDPE เพิ่มขึ้นร้อยละ 46

กลุ่มธุรกิจผลิตภัณฑ์เอทิลีนออกไซด์

อัตราการใช้กำลังการผลิตในปี 2555 ของโรง MEG อยู่ที่ร้อยละ 88 เพิ่มขึ้นจากปี 2554 ที่ร้อยละ
65 เนื่องมาจากโรงงาน MEG ส่วนขยายกำลังการผลิต 95,000 ตัน/ปี
สามารถทดลองเดินเครื่องและดำเนินการผลิตหลังจากศาลปกครองสูงสุดมีคำสั่งยกเลิกมาตรการหรือวิธีการคุ้มครองเพื่อบรรเทาทุกข์ชั่วคราวก่อนการพิพากษาในส่วนของโครงการส่วนขยายของบริษัทฯ
เพื่อให้ทางการนิคมอุตสาหกรรมแห่งประเทศไทย (กนอ.)
ได้พิจารณาดำเนินการตามขั้นตอนการอนุญาต และได้รับใบอนุญาตตั้งแต่วันที่ 29 พฤศจิกายน 2555

รายได้จากการขายปี 2555 มีรายได้จากการขายผลิตภัณฑ์ MEG เพิ่มขึ้นร้อยละ 15
เนื่องจากปริมาณขายที่เพิ่มขึ้นซึ่งมีผลมากกว่าราคาของผลิตภัณฑ์ที่ลดลง โดยปริมาณขายเพิ่มขึ้นร้อยละ
26 แม้ว่าราคา MEG เฉลี่ยในปี 2555 จะลดลงจาก 1,314 เหรียญสหรัฐฯ/ตันในปี 2554 เป็น
1,179 เหรียญสหรัฐ/ตัน หรือคิดเป็นลดลงร้อยละ 10

กลุ่มธุรกิจผลิตภัณฑ์เคมีเพื่อสิ่งแวดล้อม

ผลการดำเนินงานของกลุ่มธุรกิจผลิตภัณฑ์เคมีเพื่อสิ่งแวดล้อมมีผลการดำเนินงานดีกว่าปี 2554
เนื่องจากมีอัตราการใช้กำลังการผลิตของผลิตภัณฑ์เมทิลเอสเตอร์อยู่ที่ร้อยละ 93
เพิ่มขึ้นจากปีก่อนหน้าที่ร้อยละ 62
ในขณะที่อัตราการใช้กำลังการผลิตของผลิตภัณฑ์แฟตตี้แอลกอฮอล์อยู่ที่ร้อยละ 101 เพิ่มขึ้นจากปี
2554 ที่ร้อยละ 81 ในขณะที่ราคาของน้ำมันปาล์มดิบในประเทศตลอดปี 2555 ลดลงจากปี 2554
ประมาณร้อยละ 17 เนื่องจากปริมาณผลผลิตออกสู่ตลาดมากขึ้น
รวมทั้งปริมาณคงคลังของน้ำมันปาล์มดิบในประเทศที่เพิ่มขึ้นอย่างต่อเนื่อง
เช่นเดียวกับราคาน้ำมันในเมล็ดปาล์มที่ลดลงประมาณร้อยละ 33
ทำให้กำไรขั้นต้นของกลุ่มธุรกิจผลิตภัณฑ์เคมีเพื่อสิ่งแวดล้อมเพิ่มขึ้นจากปีก่อนหน้า ร้อยละ 17

กลุ่มธุรกิจผลิตภัณฑ์พิเศษ - ฟีนอล

รายได้จากการดำเนินงานของกลุ่มผลิตภัณฑ์ฟีนอลลดลงจากปี 2554
โดยมีสาเหตุมาจากราคาผลิตภัณฑ์ที่ลดลงอย่างมีนัยสำคัญ ในปี 2555 บริษัท พีทีที
ฟีนอลมีปริมาณผลิตและขายที่เพิ่มขึ้น
โดยผลิตภัณฑ์ฟีนอลมีอัตตราการใช้กำลังการผลิตเพิ่มขึ้นเป็นร้อยละ 119 จากร้อยละ 115 ในปี
2554 ในขณะที่อัตราการใช้กำลังการผลิตของผลิตภัณฑ์บีพีเอลดลงอยู่ที่ร้อยละ 94 จากร้อยละ 97
ในปี 2554 (คำนวนบนกำลังการผลิต 9 เดือน
เนื่องจากเนื่องจากโรงบีพีเอเริ่มดำเนินการผลิตเชิงอุตสาหกรรมในเดือนเมษายน 2554)
อย่างไรก็ตามปริมาณผลิตของบีพีเอทั้งปีเพิ่มขึ้นร้อยละ 25 ในขณะที่ราคาผลิตภัณฑ์ลดลง
โดยส่วนต่างราคาฟีนอล-เบนซีนลดลงร้อยละ 57 จากปี 2554
และส่วนต่างราคาบีพีเอ-ฟีนอลลดลงร้อยละ 47 จากปี 2554
ทำให้กำไรขั้นต้นของกลุ่มผลิตภัณฑ์ฟีนอลลดลงประมาณร้อยละ 25

กลุ่มธุรกิจการลงทุนต่างประเทศ

ผลการดำเนินงานในปี 2555 ของ Emery ลดลงจากปี 2554 โดยกำไรขั้นต้นลดลงร้อยละ 8
ซึ่งเป็นผลจากปริมาณการขายผลิตภัณฑ์แฟตตี้แอซิดและผลิตภัณฑ์ต่อเนื่องที่ลดลงร้อยละ 19
และราคาเฉลี่ยรวมที่ลดลงร้อยละ 9 อย่างไรก็ตามบริษัทฯ มีการรับรู้ผลกำไรสุทธิของ Emery
เพิ่มขึ้นเป็น 156 ล้านบาทในปี 2555 จากกำไรสุทธิ 29 ล้านบาทในปี 2554
เป็นผลมาจากรายได้ที่เป็น extraordinary item จากการเรียกเงินประกัน Business
interruption and property damage รวม 11 ล้านเหรียญสหรัฐฯ เป็นสำคัญ

ผลการดำเนินงานในปี 2555 ของ Myriant ลดลงจากปี 2554 โดยในปี 2555 บริษัทฯ
มีการรับรู้ผลขาดทุนจากการลงทุนในบริษัท Myriant 566 ล้านบาท เพิ่มขึ้นจากปี 2554
ที่มีผลขาดทุน 475 ล้านบาท ทั้งนี้ Myriant เป็นบริษัทดำเนินงานทางด้าน Research and
Development ทำให้มีค่าใช้จ่ายในช่วงก่อนการดำเนินงานเชิงพานิชย์ค่อนข้างสูง

บริษัทฯ ได้เข้าถือหุ้นใน Natureworks ร้อยละ 50 ในเดือนพฤษภาคม 2555 โดย
Natureworks ดำเนินธุรกิจเกี่ยวกับการผลิตพลาสติกชีวภาพ Poly Lactic Acid (PLA)
บริษัทฯ มีการรับรู้ผลขาดทุนจากการลงทุนในบริษัท Natureworks รวม 94 ล้านบาท เนื่องจาก
สภาพเศรษฐกิจในยุโรปยังไม่ฟื้นตัวทำให้ยอดขายในภูมิภาคดังกล่าวลดลงเช่นกัน ทั้งนี้ การลงทุนใน
Natureworks ของบริษัทฯ มีวัตถุประสงค์เพื่อที่จะก้าวเข้าไปสู่ธุรกิจพลาสติกชีวภาพให้มากขึ้น และ
เรียนรู้วิธีการผลิตและขายของผลิตภัณฑ์พลาสติกชีวภาพเพื่อมาสร้างโรงงานในภูมิภาคเอเชียต่อไป

บริษัทฯ ได้เข้าถือหุ้นใน Vencorex ร้อยละ 51 ในเดือนพฤษภาคม 2555 โดย Vencorex
ดำเนินธุรกิจเกี่ยวกับเคมีภัณฑ์ชนิดพิเศษ TDI, HDI และ ผลิตภัณฑ์ต่อเนื่อง โดยในปี 2555
มีอัตราใช้กำลังการผลิตอยู่ที่ร้อยละ 71 เนื่องจากมีการปิดเพื่อหยุดซ่อมบำรุงโรง TDI และ HDI
ในเดือนมิถุนายน 2555 ทั้งนี้ บริษัทฯ มีการรับรู้ผลกำไรสุทธิจากการลงทุนในบริษัท Vencorex
อยู่ที่ 333 ล้านบาท ทั้งนี้การลงทุนใน Vencorex มุ่งเน้นที่จะได้เทคโนโลยีสำหรับการผลิตผลิตภัณฑ์
Poly Urethane

11.2.2 ผลการดำเนินงานเปรียบเทียบปี 2555 และปี 2554

[]

หมายเหตุ: Adjusted EBITDA คือ EBITDA ที่ไม่รวมผลกระทบจากมูลค่าสต๊อกน้ำมัน (ไม่รวม
Inventory และ NRV) และ ไม่รวมผลกระทบของ Commodity Hedging

ผลการดำเนินงานเปรียบเทียบ

(1) ค่าใช้จ่ายผันแปรอื่น

ค่าใช้จ่ายผันแปรอื่นในปี 2555 จำนวน 16,525 ล้านบาท เพิ่มขึ้น 6,102
ล้านบาทหรือคิดเป็นร้อยละ 59 ซึ่งมีสาเหตุหลักเนื่องมาจากปริมาณการผลิตที่เพิ่มสูงขึ้นจากปี 2554
และ ค่าใช้จ่ายผันแปรจากกลุ่มธุรกิจที่อยู่ในต่างประเทศเป็นสำคัญรวม 3,876 ล้านบาท
โดยเป็นค่าใช้จ่ายของ Vencorex และ Natureworks ที่บริษัทฯ ได้เข้าลงทุนในเดือนพฤษภาคม
2555 รวม 3,671 ล้านบาท นอกจากนั้นยังมีการเพิ่มขึ้นของค่าใช้จ่ายผันแปรจากหน่วยการผลิต
EURO IV ซึ่งเริ่มดำเนินการผลิตตั้งแต่เดือนพฤศจิกายน ปี 2554
และการเพิ่มขึ้นของราคาก๊าซธรรมชาติ ทำให้ต้นทุนสาธารณูปการเพิ่มขึ้นประมาณร้อยละ 8
ของต้นทุนเดิมในปี 2554

(1) ค่าใช้จ่ายการผลิตคงที่

ค่าใช้จ่ายในการผลิตคงที่ในปี 2555 จำนวน 15,871 ล้านบาท เพิ่มขึ้น 3,615
ล้านบาทหรือคิดเป็นร้อยละ 29 ซึ่งมีสาเหตุหลักจากค่าใช้จ่ายในการผลิตคงที่ของ Vencorex และ
Natureworks รวม 2,259 ล้านบาทและค่าใช้จ่ายในการซ่อมบำรุงที่เพิ่มขึ้น 520 ล้านบาท
จากการเริ่มดำเนินงานเชิงพาณิชย์โรงบีพีเอ ของบริษัทพีทีที ฟีนอล
นอกจากนั้นยังมีค่าบริหารคลังเพิ่มขึ้น 205 ล้านบาท จากการเพิ่มขึ้นของปริมาณการผลิตของ HDPE
LLDPE และ LDPE

(2) Stock Gain/ (Loss) และ NRV

ในปี 2555 บริษัทฯ เกิด stock gain และ NRV รวม 175 ล้านบาท ซึ่งเป็น Stock gain 99
ล้านบาท (เป็น stock loss ของโรงกลั่น 680 ล้านบาทและ stock gain
ของโรงอะโรเมติกส์ 779 ล้านบาท)
เนื่องมาจากราคาน้ำมันดิบดูไบที่ปรับตัวเพิ่มขึ้นเล็กน้อยจากสิ้นปี 2554 ที่
106เหรียญสหรัฐฯต่อบาร์เรลเป็น 107 เหรียญสหรัฐฯต่อบาร์เรล ณ สิ้นปี 2555 โดยมี
วัตถุดิบคงเหลือปลายงวดรวมทั้งสิ้นประมาณ 5.81 ล้านบาร์เรล นอกจากนั้นบริษัทฯ มี NRV gain
76 ล้านบาทมาจากผลิตภัณฑ์ Phenol และ BPA เป็นสำคัญ เนื่องจากราคาผลิตภัณฑ์ ณ สิ้นปี 2555
ปรับตัวเพิ่มขึ้นจาก ณ สิ้นปี 2554 ทำให้บริษัทฯ ยกเลิกส่วนที่เคยรับรู้ขาดทุนในปี 2554
กลับมาเป็นกำไรในปี 2555 ทั้งนี้ ในปี 2554 บริษัทฯ มี stock gain และ NRV รวม 6,778
ล้านบาท

(3) กำไร/(ขาดทุน) Commodity Hedging

ในปี 2555 บริษัทฯ มีกำไรจากการทำ Hedging ผลิตภัณฑ์จำนวน 659 ล้านบาท
เปลี่ยนแปลงเพิ่มขึ้น 1,934 ล้านบาทหรือเพิ่มขึ้นร้อยละ 152 สาเหตุหลักเกิดจากการทำ Stock
Hedging ในปริมาณ 4.4 ล้านบาร์เรล ซึ่งทำให้บริษัทฯ มีผลกำไรปี 2555 รวม 218 ล้านบาท
เนื่องจากราคาน้ำมันดิบปรับตัวลดลงต่ำกว่าระดับที่บริษัทฯ ได้ทำการขายน้ำมันดิบล่วงหน้าไว้
นอกจากนั้นยังมีการทำ Crack Spread Hedging ในปริมาณ 9.4 ล้านบาร์เรล ทำให้บริษัทฯ
มีกำไรใน 2555 รวม 405 ล้านบาท
เนื่องจากส่วนต่างราคาผลิตภัณฑ์ปิโตรเลียมปรับตัวลดลงต่ำกว่าระดับที่บริษัทฯ
ได้ทำการขายส่วนต่างราคาล่วงหน้าไว้ ในขณะที่ในปี 2554 บริษัทฯ มีผลขาดทุนจากการทำ Stock
Hedging รวม 1,162 ล้านบาท

(4) รายได้อื่น

รายได้อื่นๆในปี 2555 จำนวน 5,552 ล้านบาท เพิ่มขึ้น 1,258 ล้านบาทหรือคิดเป็นร้อยละ 29
จากปี 2554 ซึ่งมีสาเหตุหลักมาจากการเข้าไปถือหุ้นใน Vencorex ในปี 2555
ซึ่งมีผลทำให้รายได้อื่นๆเพิ่มขึ้น 750 ล้านบาท จากการเรียกเก็บค่าใช้ Shared Facility
ในบริเวณโรงงานที่ประเทศฝรั่งเศสและยังมีรายได้จากการต่อรองราคาซื้อ (Gain on bargain
purchase) จำนวน 944 ล้านบาทจากการลงทุนใน Vencorex
เพื่อให้รับรู้มูลค่ายุติธรรมตามมาตรฐานการบัญชี นอกจากนี้ยังมีการเพิ่มขึ้นของรายได้จากค่า Claim
ประกันภัย Business Interruption ของโรงงานของ Emery, โรงงาน LDPE และ ท่าเรือ
Jetty รวม 659 ล้านบาท

(5) ค่าใช้จ่ายในการขายและบริหาร

ค่าใช้จ่ายในการขายและบริหาร 10,731 ล้านบาท เพิ่มขึ้น 1,372 ล้านบาท หรือร้อยละ 15
มีสาเหตุหลักจากค่าใช้จ่ายในการขายและบริหารของ Vencorex และ Natureworks รวม 713
ล้านบาท นอกจากนั้นยังมีค่าใช้จ่ายพนักงานที่เพิ่มขึ้นจำนวน 543 ล้านบาท
ซึ่งมีสาเหตุหลักจากการปรับนโยบายการให้ผลตอบแทนพนักงานจากการควบรวมกิจการรวม และ
ค่าที่ปรึกษาโครงการลงทุนในต่างประเทศที่เพิ่มขึ้นอีก 70 ล้านบาท

(6) ค่าเสื่อมราคาและรายการตัดบัญชี

ค่าเสื่อมราคาและรายการตัดบัญชี 15,358 ล้านบาท เพิ่มขึ้น 1,750 ล้านบาท หรือคิดเป็นร้อยละ
13 สาเหตุสำคัญเนื่องมาจากค่าเสื่อมราคาและค่าตัดจำหน่ายของ Vencorex และ Natureworks
จำนวน 855 ล้านบาท ค่าเสื่อมราคาของ หน่วย EURO IV ประมาณ 220
ล้านบาท(เริ่มดำเนินการผลิตเชิงพาณิชย์ในเดือนพฤศจิกายน 2554) และโรง BPA ประมาณ 110
ล้านบาท (เริ่มดำเนินการผลิตเชิงพาณิชย์ในเดือนเมษายน
2554)นอกจากนั้นยังมีค่าเสื่อมราคาและค่าตัดจำหน่ายจากการประเมินมูลค่าทรัพย์สินใหม่ (PPA) ณ
วันควบรวมกิจการ 723 ล้านบาท อย่างไรก็ตามมีค่าเสื่อมราคาที่ลดลง 495
ล้านบาทจากการยืดอายุโรงโอเลฟินส์และโรงโพลิเมอร์จาก 25 ปี เป็น 35 ปี
ตั้งแต่วันควบรวมกิจการ
ทั้งนี้การพิจารณายืดอายุโรงงานนั้นเพื่อให้สะท้อนอายุการใช้งานจริงในปัจจุบัน

(7) กำไร (ขาดทุน) จากอัตราแลกเปลี่ยน

ในปี 2555 บริษัทฯ มีกำไรจากอัตราแลกเปลี่ยนจำนวน 911 ล้านบาท
ส่วนใหญ่เกิดจากการบริหารความเสี่ยงอัตราแลกเปลี่ยน (Hedging) ตามนโยบายบริษัทฯ ดังนี้

-   ต้นปี 2555 บริษัทฯ มีหนี้เงินกู้ที่เป็นเงินตราต่างประเทศ ประมาณ 629 ล้านเหรียญสหรัฐฯ ณ
    สิ้นปี 2555 ค่าเงินบาทแข็งค่าประมาณ 1.05 บาท/เหรียญสหรัฐเมื่อเทียบกับต้นปี  บริษัทฯ
    จึงรับรู้กำไรรวมประมาณ 660 ล้านบาท

-   กำไรจากตราสารอนุพันธ์ภายใต้นโยบายบริหารความเสี่ยงจำนวน 89 ล้านบาท

-   ในวันที่ 19 กันยายน 2555 บริษัทฯ ได้มีการออกหุ้นกู้เป็นสกุลเงินเหรียญสหรัฐจำนวน 1,000
    ล้านเหรียญสหรัฐ โดยบริษัทฯ ขาดทุนจากอัตราแลกเปลี่ยนเพียงเล็กน้อย

-   นอกจากนี้บริษัทฯ มีกำไรอัตราแลกเปลี่ยนจากการดำเนินธุรกิจปกติประมาณ 232 ล้านบาท

(8) ส่วนแบ่งกำไร (ขาดทุน) จากเงินลงทุน

ส่วนแบ่งขาดทุนจากเงินลงทุน 44 ล้านบาท ลดลง 205 ล้านบาท หรือลดลงร้อยละ 127
มีสาเหตุสำคัญเนื่องมาจากการรับรู้ผลกำไรจากเงินลงทุนใน VNT ลดลง 66 ล้านบาท
และรับรู้ผลขาดทุนจากเงินลงทุนใน Myriant เพิ่มขึ้น 144 ล้านบาท

(9) ภาษีเงินได้

ภาษีเงินได้ในปี 2555 จำนวน 1,416 ล้านบาท ลดลง 1,686 ล้านบาท หรือลดลงร้อยละ 54
จากปี 2554 เนื่องมาจากผลประกอบการที่ลดลงของโรงงานที่ไม่ได้รับสิทธิพิเศษทางภาษี
โดยเฉพาะอย่างยิ่งภาษีเงินได้ของธุรกิจโรงกลั่นของบริษัทฯ ที่ลดลง 1,117 ล้านบาทเนื่องจาก
Stock gain ที่ลดลงจากเดิมค่อนข้างมาก
นอกจากนั้นยังมีผลมาจากการใช้สิทธิประโยชน์ทางภาษีของโครงการ GT-Nox Reduction
และยังมีผลมาจากอัตราภาษีเงินได้ที่ลดลงจากอัตราร้อยละ 30 เป็น 23 ในปี 2555

11.2.3 []

[]

สินทรัพย์

ณ วันที่ 31 ธันวาคม 2555 บริษัทฯ มีสินทรัพย์รวมทั้งสิ้น 436,062 ล้านบาท เพิ่มขึ้นจาก ณ วันที่
31 ธันวาคม 2554 จำนวน 63,095 ล้านบาท หรือเพิ่มขึ้นร้อยละ 17
มาจากสินทรัพย์หมุนเวียนเพิ่มขึ้น 55,654 ล้านบาท หรือเพิ่มขึ้นร้อยละ 53
และสินทรัพย์ไม่หมุนเวียนเพิ่มขึ้น 7,441 ล้านบาท หรือเพิ่มขึ้นร้อยละ 3

1) สินทรัพย์หมุนเวียนเพิ่มขึ้น 55,654 ล้านบาท มีสาเหตุสำคัญสรุปได้ดังนี้

-   เงินสดและรายการเทียบเท่าเงินสดเพิ่มขึ้น 12,296 ล้านบาท
    มีสาเหตุสำคัญเนื่องมาจากเงินที่ได้รับจากการออกเสนอขายหุ้นกู้สกุลดอลล่าร์เมื่อวันที่ 19
    กันยายน 2555 เป็นสำคัญ

-   ลูกหนี้การค้าเพิ่มขึ้น 11,259 ล้านบาท
    มีสาเหตุสำคัญเนื่องมาจากลูกหนี้การค้าของกลุ่มธุรกิจต่างประเทศเพิ่มขึ้น
    โดยเป็นลูกหนี้การค้าของ Vencorex และ Natureworks รวม 3,381 ล้านบาท
    นอกจากนั้นปริมาณการขายเพิ่มขึ้นและราคาขายของผลิตภัณฑ์ต่างๆ
    รวมถึงจากการเริ่มดำเนินการผลิตในส่วนต่อขยายของ TOCGC เป็นสำคัญ ทั้งนี้ AR
    Turnover สำหรับปี 2555 มีจำนวน 30 วันเท่ากับ ณ สิ้นปี 2554

+-----------------------+----------------+----------------+------------+
|                       | สิ้นปี 2555       | สิ้นปี 2554       | เพิ่ม/(ลด)   |
|                       |                |                |            |
|                       | (วัน)           | (วัน)           | (วัน)       |
+-----------------------+----------------+----------------+------------+
| AR Turnover           | 30             | 30             | 0          |
+-----------------------+----------------+----------------+------------+
| Inventory Turnover    | 19             | 21             | -2         |
+-----------------------+----------------+----------------+------------+

-   สินค้าคงเหลือเพิ่มขึ้น 4,902 ล้านบาท มีสาเหตุสำคัญมาจากการเพิ่มขึ้นของ Vencorex และ
    Natureworks รวม 3,428 ล้านบาท ทั้งนี้จำนวนวันสินค้าคงเหลือเฉลี่ยอยู่ที่ประมาณ 19
    วันลดลงจาก ณ สิ้นปี 2554 เล็กน้อย ซึ่งมีจำนวนวันสินค้าคงเหลือเฉลี่ยอยู่ที่ 21 วัน

-   สินทรัพย์หมุนเวียนอื่นเพิ่มขึ้น 27,197 ล้านบาท
    มีสาเหตุสำคัญเนื่องมาจากการเพิ่มขึ้นของเงินลงทุนระยะสั้น 25,160 ล้านบาท
    จากการลงทุนในตั๋ว B/E นอกจากนี้ยังมีค่าใช้จ่ายจ่ายล่วงหน้า เช่น ค่าประกันภัย
    ค่าสินค้าและบริการ รวม 760 ล้านบาท ลูกหนี้เงินชดเชยกองทุนน้ำมัน 220 ล้านบาท
    และสินทรัพย์หมุนเวียนอื่นของกลุ่มบริษัทต่างประเทศเพิ่มขึ้น 365 ล้านบาท

2) สินทรัพย์ไม่หมุนเวียนเพิ่มขึ้น 7,441 ล้านบาท มีสาเหตุสำคัญสรุปได้ดังนี้

-   ที่ดิน อาคาร และอุปกรณ์สุทธิเพิ่มขึ้น 5,154 ล้านบาท หรือเพิ่มขึ้นร้อยละ 2
    จากมูลค่าสินทรัพย์ของบริษัท Vencorex และ Natureworks เพิ่มขึ้น 9,456 ล้านบาท
    และการเพิ่มขึ้นของต้นทุนในการดำเนินงานของโครงการตามความคืบหน้าและจากการเพิ่มขึ้นของค่าใช้จ่ายในการทำ
    turnaround ของโรงอะโรเมติกส์ โรงโอเลฟินส์ I-4/2 และโรงอื่นๆ เป็นสำคัญ

-   สินทรัพย์ไม่หมุนเวียนอื่นเพิ่มขึ้น 2,287 ล้านบาท หรือเพิ่มขึ้นร้อยละ 7
    มีสาเหตุสำคัญเนื่องมาจากเงินให้กู้ยืมแก่บริษัท Myriant จำนวน 40 ล้านเหรียญสหรัฐ
    หรือประมาณ 1,219 ล้านบาท การเพิ่มขึ้นของสินทรัพย์ไม่หมุนเวียนอื่นของบริษัท Vencorex
    และ Natureworks รวม 2,286 ล้านบาท

หนี้สิน

ณ วันที่ 31 ธันวาคม 2555 บริษัทฯ มีหนี้สินรวมทั้งสิ้น 198,017 ล้านบาท เพิ่มขึ้นจาก ณ วันที่ 31
ธันวาคม 2554 จำนวน 33,504 ล้านบาท หรือเพิ่มขึ้นร้อยละ 20 มาจากหนี้สินหมุนเวียนเพิ่มขึ้น
9,465 ล้านบาท หรือเพิ่มขึ้นร้อยละ 16 และหนี้สินไม่หมุนเวียนเพิ่มขึ้น 24,039 ล้านบาท
หรือเพิ่มขึ้นร้อยละ 23

1) หนี้สินหมุนเวียนเพิ่มขึ้น 9,465 ล้านบาท มีสาเหตุสำคัญสรุปได้ดังนี้

-   เงินกู้ยืมระยะสั้นจากสถาบันการเงินเพิ่มขึ้น 766 ล้านบาท หรือเพิ่มขึ้นร้อยละ 36
    โดยเป็นเงินกู้ยืมระยะสั้นของ Emery และ Vencorex ทั้งจำนวน

-   เจ้าหนี้การค้าเพิ่มขึ้น 11,216 ล้านบาท หรือเพิ่มขึ้นร้อยละ 41
    มีสาเหตุสำคัญเนื่องมาจากเจ้าหนี้การค้าของ Vencorex และ Natureworks 2,258
    ล้านบาท และยังมีสาเหตุมาจากราคาวัตถุดิบและปริมาณการซื้อวัตถุดิบเพิ่มขึ้นในปี 2555
    สะท้อนจากการใช้การผลิตที่เพิ่มขึ้น

-   เงินกู้ยืมระยะยาวที่ถึงกำหนดชำระภายใน 1 ปี ลดลง 6,426 ล้านบาท หรือลดลงร้อยละ 32
    จากการจ่ายคืนหุ้นกู้ของบริษัทฯ 235 ล้านเหรียญสหรัฐ หรือ 7,600 ล้านบาท
    และหุ้นกู้เงินบาท 2,100 ล้านบาท และจ่ายคืนเงินกู้ด้อยสิทธิ์ของบริษัทฯ 4,988 ล้านบาท แก่
    ปตท. ในปี 2555 อย่างไรก็ตามบริษัทฯ มีหุ้นกู้ที่จะถึงกำหนดชำระภายใน 1 ปี เพิ่มขึ้น
    8,000 ล้านบาท เป็นสำคัญ

-   หนี้สินหมุนเวียนอื่นเพิ่มขึ้น 571 ล้านบาท หรือเพิ่มขึ้นร้อยละ 61 สาเหตุสำคัญเนื่องมาจาก
    การเพิ่มขึ้นของหนี้สินหมุนเวียนอื่นของ Vencorex และ Natureworks รวม 192 ล้านบาท
    และการเพิ่มขึ้นของเงินสมทบกองทุนน้ำมันและ LPG ของบริษัทฯ 240 ล้านบาท
    โดยเป็นเงินสมทบกองทุนน้ำมันของ Diesel เป็นหลัก
    เนื่องจากมีการปรับอัตราเงินสมทบเข้ากองทุนจากอัตรา 0 เป็น 1.50 บาทต่อลิตร

2) หนี้สินไม่หมุนเวียนเพิ่มขึ้น 33,698 ล้านบาท มีสาเหตุสำคัญเนื่องมาจาก

-   เงินกู้ยืมระยะยาวและหุ้นกู้เพิ่มขึ้น 22,350 ล้านบาท หรือเพิ่มขึ้นร้อยละ 23 จากการออกหุ้นกู้
    1,000 ล้านเหรียญสหรัฐ และการเพิ่มขึ้นของเงินกู้ยืมของบริษัท Natureworks ประมาณ 10
    ล้านเหรียญสหรัฐ หรือประมาณ 309 ล้านบาท

-   ภาระผูกพันผลประโยชน์พนักงานเพิ่มขึ้น 972 ล้านบาท หรือเพิ่มขึ้นร้อยละ 46
    มีสาเหตุสำคัญเนื่องมาจากภาระผูกพันผลประโยชน์พนักงานของ Vencorex 653 ล้านบาท
    และบันทึกหนี้สินผลประโยชน์พนักงานสำหรับปี 2555 ของกลุ่มบริษัทฯ เป็นสำคัญ

  ส่วนของผู้ถือหุ้น

  ณ วันที่ 31 ธันวาคม 2555 บริษัทฯ มีส่วนของผู้ถือหุ้น 238,045 ล้านบาท เพิ่มขึ้นจาก ณ วันที่
  31 ธันวาคม 2554 จำนวน 29,585 ล้านบาท หรือเพิ่มขึ้นร้อยละ 15 เนื่องจากในปี 2555
  บริษัทฯ มีกำไรสุทธิรวม 34,001 ล้านบาท และการใช้สิทธิ Warrant ของพนักงาน Ex - AR
  ทำให้ทุนที่ออกและเรียกชำระแล้วและส่วนเกินมูลค่าหุ้นเพิ่มขึ้น 28 ล้านบาท และ 139 ล้านบาท
  ตามลำดับ กำไรจากกลับรายการจาก Warrant ที่ไม่มีการใช้สิทธิ์ 7 ล้านบาท
  และการเพิ่มขึ้นของส่วนได้เสียที่ไม่มีอำนาจควบคุม 5,662 ล้านบาท สาเหตุจากการลงทุนใน
  Vencorex เป็นสำคัญ ในขณะที่บริษัทฯมีการจ่ายเงินปันผลสำหรับผลการดำเนินงานปี 2554
  และจ่ายเงินปันผลระหว่างกาลปี 2555 ไปรวมจำนวน 10,139 ล้านบาท
  การปรับลดมูลค่ายุติธรรมจากการใช้สิทธิWarrant ของพนักงานบริษัทฯ 47 ล้านบาท
  และมีผลขาดทุนจากการแปลงค่างบการเงินที่ไปลงทุนในบริษัทฯในกลุ่มต่างประเทศเพิ่มขึ้น 60
  ล้านบาท

11.2.3 งบกระแสเงินสด

สำหรับปีสิ้นสุดวันที่ 31 ธันวาคม 2555 บริษัทฯ มีเงินสดสุทธิได้มาจากกิจกรรมดำเนินงาน 54,881
ล้านบาท มีเงินสดสุทธิใช้ไปจากกิจกรรมลงทุน 41,689 ล้านบาท และ
มีเงินสดสุทธิได้มาจากกิจกรรมจัดหาเงิน 1,327
ล้านบาทและมีผลกระทบจากอัตราแลกเปลี่ยนของเงินตราต่างประเทศคงเหลือสิ้นงวด 425
ทำให้บริษัทฯ มีเงินสดและรายการเทียบเท่าเงินสด ณ สิ้นปี 2555 เท่ากับ 31,269 ล้านบาท
และบริษัทฯ มีเงินลงทุนระยะสั้น 28,792 ล้านบาท ทั้งนี้ เมื่อ 1 มกราคม 2555
ที่มีเงินสดและรายการเทียบเท่า 18,973 ล้านบาท

11.2.4 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

การวิเคราะห์ถึงผลกระทบจากปัจจัยและอิทธิพลหลักที่มีผลกระทบอย่างมีนัยสำคัญต่อผลการดำเนินงานและฐานะการเงินของบริษัทและบริษัทย่อยในอนาคต
ได้แสดงไว้ในหัวข้อปัจจัยความเสี่ยง

5.  สรุปตารางอัตราส่วนทางการเงินที่สำคัญ

  []

* คำนวณโดยไม่ได้ใช้ค่าเฉลี่ย

  การคำนวณอัตราส่วนทางการเงินที่สำคัญปี 2554
  คำนวณจากข้อมูลทางการเงินรวมประหนึ่งทำใหม่ที่ยังไม่ได้ตรวจสอบ
  (งบการเงินเสมือนเปรียบเทียบ)

  บริษัทฯ มีการออกตราสารหนี้เป็นสกุลเงินบาท และ เงินเหรียญสหรัฐ
  ซึ่งกำหนดให้ต้องดำรงอัตราส่วนทางการเงิน ประกอบด้วย Net Debt to Equity < = 2.0
  เท่า, DSCR >=1 เท่า โดยคำนวณจากงบการเงินรวม โดยคำนวณจากงบการเงินเฉพาะกิจการ
  ทั้งนี้ ณ วันที่ 31 ธันวาคม 2555 บริษัทฯ
  สามารถดำรงอัตราส่วนทางการเงินดังกล่าวได้ครบถ้วน

1.  ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit Fee)

  บริษัทฯ และบริษัทย่อยจ่ายค่าสอบบัญชีให้กับบริษัท เคพีเอ็มจี ภูมิไชย สอบบัญชี จำกัด
  ซึ่งเป็นสำนักงานสอบบัญชีที่ผู้สอบบัญชีประจำปี 2555 สังกัด
  รวมทั้งบุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมา
  มีจำนวนเงินรวม 10.77 ล้านบาท โดยเป็นของบริษัทฯ จำนวน 3.75
  ล้านบาทและบริษัทย่อยรวมกันจำนวน 7.02 ล้านบาท

2.  ค่าบริการอื่นๆ (Non Audit Fee)

  - ไม่มี -